**BOSNA  I  HERCEGOVINA**

**FEDERACIJA BOSNE I HERCEGOVINE**

**KANTON  SARAJEVO**

**OPĆINA ILIDŽA**

**JU OSMA OSNOVNA ŠKOLA „AMER ĆENANOVIĆ“**

Na osnovu člana 100. Zakona o osnovnom odgoju i obrazovanju, člana 151., 152., 153. Zakona o srednjem obrazovanju, člana 53. Okvirnog Zakona o osnovnom i srednjem obrazovanju BiH, Vijeće roditelja učenika JU Osma osnovna škola „Amer Ćenanović“ Ilidža, na svojoj sjednici održanoj dana 30.09.2019. godine donosi

**P O S L O V N I K**

**o radu  Vijeća roditelja**

**I OSNOVNE  ODREDBE**

Član  1.

 Ovim Poslovnikom uređuje se način rada Vijeća roditelja, te prava i dužnosti njegovih članova.

Član 2.

Odredbe Poslovnika o radu Vijeća roditelja primjenjuju se na članove Vijeća te na druge osobe koje učestvuju u radu Vijeća.

Član 3.

O pravilnoj primjeni odredbi ovog Poslovnika brinu se predsjednik, potpredsjednik i sekretar Vijeća, te sekretar škole.

**II CILJEVI I FUNKCIJE VIJEĆA RODITELJA**

Član  4.

  Ciljevi i funkcije Vijeća roditelja su slijedeći:

* Promoviranje interesa zajednice u kojoj se škola nalazi i interesa škole u toj zajednici,
* Podržavanje aktivnog učešća roditelja i zajednice u radu škole,
* Prezentiranje stavova roditelja učenika Školskom odboru ili bilo kojoj drugoj zainteresiranoj strani,
* Obavještavanje Školskog odbora i bilo koje druge zainteresirane strane o stavovima Vijeća, kad god to smatra neophodnim
* Razvijanje komunikacije između učenika, nastavnika, roditelja i zajednice,
* Poboljšanje uvjeta rada u školi,
* Poboljšanje standarda učenika,
* Povezivanje škole sa drugim relevantnim subjektima u cilju poboljšanja odgojno-obrazovnog procesa i vannastavnih aktivnosti
* Razmatranje uspjeha učenika u učenju i vladanju
* Razmatranje školskog kalendar
* Razmatranje plana ekskurzija,škole u prirodi i izleta
* Učešće u upravljanju školom, putem svojih predstavnika u Školskom odboru
* Predstavnici roditelja u Školskom odboru predstavljaju i zastupaju isključivo stavove Vijeća roditelja
* Učešće u pripremi i realizaciji odgovarajućih projekata koji podržavaju i promoviraju odgojno - obrazovni rad u školi,
* Podstiče angažovanje roditelja u radu škole
* Donosi Poslovnik o radu;

**III IZBOR ČLANOVA I NAČIN RADA**

Član  5.

 Vijeće roditelja broji onoliko članova koliko odjeljenja ima škola u tekućoj školskoj godini.

Član 6.

Vijeće roditelja čini po jedan roditelj iz svakog odjeljenja škole, od I do IX razreda osnovne škole, odnosno od I do IV razreda srednje škole.

Predstavnik roditelja odjeljenja se bira na prvom roditeljskom sastanku svakog odjeljenja javnim glasanjem.

Za člana Vijeća roditelja izabran je predstavnik roditelja koji je dobio većinu glasova svih prisutnih roditelja.

Prijedloge za člana roditelja u Vijeće iz svakog odjeljenja mogu davati isključivo roditelji tog odjeljenja.

Na istom sastanku bira se i zamjenika člana Vijeća roditelja, na isti način kao i član Vijeća.

Član 7.

Mandat člana Vijeća roditelja traje jednu školsku godinu. Roditelj može ponovno biti biran u Vijeće, broj mandata nije ograničen.

Član 8.

Mandat člana vijeća može prestati i prije isteka mandata na koji je izabran, u slijedećim slučajevima:

* na vlastiti zahtjev
* na argumentovan i opravdan zahtjev više od pola roditelja odjeljenja iz kojeg je predstavnik izabran u Vijeće roditelja
* ukoliko dijete člana vijeća prestane biti učenik škole ili se prebaci u drugo odjeljenje iste škole
* ukoliko član Vijeća krši odredbe ovog Poslovnika ili zakonske propise iz oblasti obrazovanja,
* izvršenja neprimjernih i nepodobnih radnji

Član 9.

Sjednicama Vijeća roditelja, osim članova vijeća, mogu prisustvovati direktor škole ili druge osobe, uposlenici škole, koje svojim prisustvom mogu doprinijeti radu Vijeća.

Sjednici može prisustvovati koordinator opštinske koordinacije Vijeća roditelja učenika osnovnih i srednjih škola Kantona Sarajevo, koji pomaže unapređenju  partnerskih odnosa u lancu dijete – roditelj – škola – roditelj – dijete  i boljem protoku i kontinuitetu informacija o svemu vezanom za rad škole, radi lakšeg pronalaska rješenja za eventualne probleme i unaprijeđenje odgojno-obrazovnog procesa.

Sjednici mogu prisustvovati članovi Upravnog odbora Vijeća roditelja učenika osnovnih i srednjih škola Kantona Sarajevo.

Sjednicama Vijeća roditelja mogu prisustvovati osobe koje pozove rukovodstvo Vijeća roditelja, koje doprinose realizaciji neke od tačaka dnevnog reda.

Član 10.

Škola je obavezna da obezbjedi prostor i uslove za rad Vijeća roditelja.

Član 11.

Vijeće djeluje na svojim sastancima i sudjeluje u drugim aktivnostima u školi.

**V RUKOVODSTVO VIJEĆA**

Član  12.

 Vijeće roditelja ima svoje rukovodstvo, odnosno predsjednika Vijeća roditelja, zamjenika predsjednika i sekretara (koji je ujedno i zapisničar).

Član 13.

Predsjednik Vijeća bira se na Konstituirajućoj sjednici.

Predsjednik se bira javnim glasanjem, većinom glasova prisutnih članova.

Prije samog izbora kandidati za predsjednika predstavljaju svoju kratku biografiju.

Preporuka je da se za predsjednika biraju pozitivne ličnosti, entuzijasti, osobe dobrih komunikacijskih sposobnosti, osobe dobro upoznate sa stanjem u obrazovanju i odgoju djece, a prije svega oni koji žele i mogu pomoći u radu škole, roditelji dobrih organizacijskih sposobnosti, koji se mogu i znaju povezati sa lokalnom zajednicom, općinom te Vijećem roditelja učenika osnovnih i srednjih škola Kantona Sarajevo i ostvariti kontinuirani kontakt sa udruženjima na višim nivoima i uključiti se u rad kako bi se riješili problemi na nivou svih škola.

Zamjenik predsjednika i sekretar biraju se po istom principu kao i predsjednik.

Mandat predsjednika, zamjenika i sekretara traje jednu školsku godinu, sa mogućnošću reizbora.

Član 14.

Predsjednik Vijeća roditelja je ujedno i član koordinacije u općini u kojoj se škola nalazi.

Obavezan je da prisustvuje sjednicama koordinacije opštine na poziv predsjednika opštinske koordinacije.

Dužnost predsjednika je stalna komunikacija i saradnja sa koordinacijom opštine na kojoj se škola nalazi kao i Vijećem roditelja Kantona Sarajevo.

Član 15.

Predsjednik vijeća roditelja je jedini koji može davati izjave za medije u ime Vijeća roditelja ili to može biti osoba koju predsjednik ovlasti za određenu temu.

**VI PRAVA  I  DUŽNOSTI  ČLANOVA**

Član 16.

Pravo svakog člana Vijeća je da iznosi svoje mišljenje o pitanjima koja su predmet rasprave.

Član Vijeća ima pravo da uzme aktivno učešće u radu, predlaganju i donošenju odluka i mjera iz nadležnosti ovog organa.

Član  17.

Dužnost člana Vijeća je da redovno prisustvuje sjednicama. Sa sjednice može izostati samo iz opravdanih razloga (najviše dva puta tokom godine). U tom slučaju je dužan blagovremeno obavijestiti svog zamjenika, koji je dužan da zamjeni člana na sjednici Vijeća.

Ukoliko se član Vijeća ponaša suprotno ovoj odredbi i neopravdano izostane sa sjednice dva puta, predsjednik Vijeća može donijeti odluku o njegovom isključenju iz Vijeća i odmah nakon toga preduzeti aktivnosti na uključenju novog člana iz istog odjeljenja, po istom principu kako se biraju članovi.

Član  18.

Član Vijeća dužan je da redovno i blagovremeno na roditeljskim sastancima ili putem maila informira roditelje odjeljenja iz kojeg je izabran o aktivnostima koje provodi Vijeće roditelja.

Član  19.

Član Vijeća roditelja je dužan da se za sjednicu pripremi, da pročita zapisnik sa prethodne sjednice kao i da jasno iznosi svoje mišljenje o pitanjima koja su na dnevnom redu i zastupa mišljenje  roditelja koje predstavlja.

**VII PRIPREME  I  ODRŽAVANJE  SJEDNICA**

Član  20.

 Konstituirajuću sjednicu Vijeća roditelja saziva direktor, najkasnije **do 30. septembra** tekuće školske godine i njom predsjedava direktor škole do izbora predsjednika Vijeća roditelja.

Član 21.

Sve naredne redovne sjednice saziva predsjednik najmanje tri puta u jednom polugodištu, shodno aktivnostima rada škole ili iz nadležnosti Vijeća roditelja učenika osnovnih i srednjih škola Kantona Sarajevo. Vanredne sjednice na svoju inicijativu ili po prijedlogu drugih članova Vijeća ili predstavnika škole.

Ukoliko predsjednik Vijeća ne sazove sjednicu, istu može sazvati zamjenik predsjednika Vijeća, a ako istu na sazove zamjenik sjednicu može sazvati najmanje 1/2 članova Vijeća roditelja.

Član 22.

 Rukovodstvo Vijeća roditelja ima obavezu da pripremi Poslovnik o radu VR i Plan i program rada Vijeća roditelja za tekuću školsku godinu, te da isti usvoji na prvoj sjednici koja se saziva nakon konstituiranja Vijeća. Na kraju školske godine priprema se i usvaja završni izvještaj Vijeća za završenu školsku godinu. Usvojeni izvještaj se prezentira na konstituirajućoj sjednici Vijeća roditelja u narednoj školskoj godini, nakon izbora novog rukovodstva, kao i upravi škole i Školskom odboru (kako bi se obezbijedio kontinuitet aktivnosti i informacija). Izvještaj je dužan prezentirati predsjednik Vijeća roditelja, a ako je spriječen to će uraditi zamjenik predsjednika Vijeća.

Član  23.

 Sjednica se saziva elektronskim pozivom (e-mailom) koji sadrži vrijeme i mjesto održavanja kao i prijedlog dnevnog reda ili pismenim pozivom koji potpisuje predsjednik Vijeća.

Član 24.

Sjednice se zakazuju poslije radnog vremena.

U slučaju hitnosti donošenja nekog zaključka ili odluke, predsjednik može tražiti e-mailom od članova Vijeća da se o tome izjasne , te će zaključak ili odluka smatrati usvojenom ukoliko se za nju izjasni natpolovičan broj članova Vijeća roditelja. O toj odluci ili zaključku predsjednik je dužan da obavijesti sve članove Vijeća roditelja.

Član 25.

Redovne sjednice se zakazuju najmanje tri (3) dana prije održavanja sjednice, sa materijalima vezanim za dnevni red sjednice.

Vanredne sjednice mogu se zakazati najmanje 24 sata prije održavanja sjednice.

Član  26.

 Sjednici predsjedava predsjednik Vijeća, a u slučaju njegove spriječenosti sjednicom predsjedava zamjenik predsjednika. Ukoliko je na sjednici prisutna natpolovična većina članova, a predsjednik i zamjenik nisu prisutni, sjednicom predsjedava član kojeg izaberu članovi Vijeća.

Za punovažno odlučivanje neophodno je da sjednici prisustvuje natpolovična većina članova Vijeća roditelja. Ukoliko sjednici prisustvuje manje od natpolovične većine članova Vijeća, smatra se da Vijeće nema kvoruma za odlučivanje, a sve diskusije, zaključci i komentari su neformalnog karaktera i ne mogu biti punosnažni.

Član  27.

Rad se odvija prema utvrđenom dnevnom redu. Svaki član ima pravo da predloži izmjene i dopune dnevnog reda, koje, ukoliko ih Vijeće usvoji, bivaju uvrštene na dnevni red.

Član  28.

 Pošto je dnevni red usvojen, predsjednik proglašava dnevni red sjednice koji se konstatuje u zapisnik te isti ne može više biti promjenjen tokom sjednice.

Član  29.

 Prva tačka dnevnog reda je usvajanje zapisnika sa prethodne sjednice. Članovi Vijeća mogu stavljati primjedbe na zapisnik ukoliko se ne slažu sa njegovom sadržajem. Primjedbe se konstatuju u zapisnik.

Na dnevnom redu Vijeća treba se naći i informacija sa sjednice Školskog odbora, ukoliko se odbor sastajao u periodu između dvije sjednice Vijeća roditelja.

Član  30.

 Svaku tačku dnevnog reda, predsjednik daje na raspravu. Kada se utvrdi da je određena tačka iscrpljena, diskusija se zaključuje i predlaže se donošenje odluke, zaključka ili drugih mjera. Diskusije se ograničavaju vremenski maksimalno do 10 minuta, da bi sjednica bila  konstruktivna, sa konkretnim prijedlozima i zaključcima.

Član 31.

 U slučaju kada sjednici ne prisustvuje potreban broj članova Vijeća, predsjednik predlaže prisutnim članovima određene zaključke i komentare koji će se unijeti u zapisnik, bez obzira na to što su neformalne prirode.

Član  32.

  Kada se završi razmatranje svih pitanja iz dnevnog reda sjednice, predsjednik konstatuje da je sjednica završena, a vrijeme završetka sjednice se unosi u zapisnik.

**VIII        ODRŽAVANJE REDA NA SJEDNICI**

Član 33.

Svakoj osobi koja sudjeluje u radu na sjednici Vijeća roditelja, bilo da je član Vijeća ili ne, ukoliko se ne pridržava reda i ne poštuje odredbe ovog Poslovnika, mogu se izreći sljedeće disciplinske mjere:

·         opomena

·         uskraćivanje sudjelovanja u raspravi

·         udaljavanje sa sjednice

Član 34.

Opomena se izriče osobi:

·         koja u izlaganju odstupi od predmeta o kojem se raspravlja,

·         koja se uključi u raspravu bez dopuštenja predsjednika Vijeća,

·         koja svojim upadicama ili na drugi način ometa govornika,

·         koja omalovažava ili vrijeđa predsjednika, članove ili druge osobe prisutne na sjednici vijeća,

·         koja na drugi način krši odredbe ovog Poslovnika i remeti rad na sjednici.

Opomenu izriče predsjednika Vijeća.

Član 35.

Mjera uskraćivanja sudjelovanja u raspravi izriče se osobi koja i nakon izrečene opomene ponašanjem, izjavama ili nepoštivanjem nastavi kršenje odredbi ovog Poslovnika.

Mjeru uskraćivanja u raspravi izriče predsjednika Vijeća.

Član 36.

Mjeru udaljavanja sa sjednice izriče se osobi koja ne postupa prema nalogu predsjednika Vijeća roditelja, a kojoj je ranije izrečena mjera uskraćivanja sudjelovanja u raspravi ili koja na drugi način toliko narušava red i krši odredbe ovog Poslovnika da dovodi u pitanje nastavak održavanje sjednice.

Mjeru udaljavanja sa sjednice, na prijedlog predsjednika Vijeća, izriče Vijeće roditelja.

Osoba kojoj je izrečena mjera udaljavanje sa sjednice, dužna je odmah napustiti prostor u kojem se održava sjednica, te njegovo isključenje ne utiče na kvorum.

Udaljavanje sa sjednice odnosi se samo na sjednicu na kojoj je ova mjera izrečena.

Ukoliko se istom predstavniku u toku jedne školske godine dva puta izrekne opomena isključenja sa sjednice Vijeća roditelja, istom nakon drugog isključenja prestaje mandat u Vijeću roditelja te je potrebno pokrenuti proceduru izbora novog predstavnika odjeljenja iz kojeg je bio predstavnik koji je isključen.

Član Vijeća roditelja koji je imao izrečenu disciplinsku mjeru 'udaljavanje sa sjednice' ne može biti izabran za člana Vijeća sljedeće školske godine.

**IX         ODLUKE**

Član  37.

Odluka treba da je formulirana tako da tačno, jasno i sažeto izražava zaključke ovog organa. Istovremeno sa donošenjem odluke utvrđuje tko treba da je izvrši, na koji način i u kom vremenskom roku.

Član 38.

 Glasanje je javno, a glasa se izričitim izjašnjavanjem svih prisutnih članova Vijeća. Po završetku glasanja predsjednik konstatuje koliko je članova glasalo ZA, koliko PROTIV a koliko je bilo SUZDRŽANIH. Rezultati glasanja se obavezno unose u zapisnik.

Član  39.

 Odluke se donose prostom većinom glasova prisutnih članova Vijeća.

**X ZAPISNIK SA SJEDNICE VIJEĆA**

 Član  40.

 O radu Vijeća roditelja vodi se zapisnik. Zapisnik se vodi u svesku tvrdih korica, numerisanu i ovjerenu pečatom škole.

Zapisnik treba da sadrži:

* broj sjednice, tip sjednice, dan i mjesto održavanja sjednice,
* vrijeme početka i završetka sjednice,
* popis prisutnih članova vijeća i drugih lica,
* popis odsutnih članova i opravdanost izostanka
* dnevni red
* Zaključke i odluke o predloženim tačkama
* Sažetu diskusiju po svim tačkama dnevnog reda

Član  41.

 U slučaju opravdane privremene spriječenosti sekretara prisutnosti sjednici Vijeća roditelja, predsjednik Vijeća predlaže, a ostali članovi Vijeća roditelja javnim glasanjem potvrđuju, zapisničara za tu sjednicu Vijeća roditelja.

Član 42.

 Zapisnik se ovjerava svojeručnim potpisom predsjednika i sekretara.

**XI IZBOR ČLANOVA ŠKOLSKOG ODBORA**

Član 43.

Predstavnike Školskog odbora iz reda roditelja biraju članovi Vijeća roditelja, bilo da se biraju po Javnom pozivu od strane Ministarstva za obrazovanje, nauku i mlade ili Javnom pozivu od strane škole, za slučaj kad je prestalo članstvo u školskom odboru aktivnom članu.

Član 44.

Svi roditelji učenika škole koji su podnijeli prijavu po propisanoj proceduri predviđenoj Pravilnikom o izboru i radu školskih odbora i bili prihvaćeni od strane Ministarstva za obrazovanje, nauku i mlade Kantona Sarajevo, imaju pravo biti birani za Školski odbor.

Izbor članova Školskog odbora iz reda roditelja regulisan je Pravilnikom o izboru i radu školskih odbora. Uz to se treba obratiti pažnja na profil roditelja: pozitivne ličnosti, entuzijasti, osobe dobrih komunikacijskih sposobnosti, osobe dobro upućene u stanje u obrazovanju i odgoju djece, a prije svega oni koji žele i mogu pomoći u radu škole, njegujući kulturu dijaloga i međusobnog uvažavanja., te doprinijeti poboljšanju uslova u odgojno-obrazovnom procesu.

Izabrani su oni članovi iz reda Vijeća roditelja koji dobiju najveći broj glasova. Ako kandidati imaju isti broj glasova, glasanje se ponavlja.

Prijedlog imena roditelja za izbor i imenovanje članova Školskog odbora ispred reda roditelja od strane Vlade, poslije provedene procedure na sjednici Vijeća roditelja, se dostavljaju Ministarstvu za obrazovanje, nauku i mlade KS.

Član 45.

 Obaveze člana Školskog odbora koji je/su predstavnik/ci roditelja je da kontinuirano prisustvuje/prisustvuju sjednicama Vijeća roditelja, zastupa/ju mišljenje i sugestije Vijeća roditelja usvojene na sastanku Vijeća roditelja dotične škole.

Član 46.

Ukoliko Vijeće roditelja 2/3 glasova svih prisutnih članova na sjednici odluči da, uz argumente i pismeno obrazloženje u skladu sa Zakonom i Pravilnikom, određeni predstavnik u Školskom odboru ne radi u interesu roditelja i da ne zastupa interese Vijeća koje ga je imenovalo u Školski odbor, istom se može izglasati nepovjerenje te pokrenuti procedura njegovog smjenjivanja, na način da će o izglasanom nepovjerenju obavijestiti Školski odbor, rukovodstvo škole, Ministarstvo za obrazovanje, nauku i mlade, te preko Vlade Kantona Sarajevo pokrenuti proceduru razrješenja dužnosti članao kojem je izglasano nepovjerenje.

Član 47.

 Predstavnik/ci roditelja u Školskom odboru ima/ju obavezu da redovno informira/ju članove Školskog odbora o odlukama Vijeća roditelja  i Vijeće roditelja o odlukama Školskog odbora, jer dobra informiranost stvara harmoniju i sklad u radu i doprinosi pravovremenom rješavanju problema. U svom radu treba/ju iskazati sposobnosti da se unaprijede interesi škole, u prvom redu interesi učenika i da se doprinese boljem obrazovanju i odgoju djece kroz partnerski odnos sa školom.

**XII ZAVRŠNE ODREDBE**

Član 48.

Izmjene i dopune ovoga Poslovnika vrše se po proceduri njegovog donošenja.

Član 49.

Poslovnik se mora u roku od 8 dana od njegovog donošenja izvjesiti na oglasnoj tabli u školi.

Član 50.

Ovaj Poslovnik stupa na snagu danom njegovog usvajanja na sjednici Vijeća roditelja učenika Javne ustanove Osma osnovna škola „Amer Ćenanović“ Ilidža.

Predsjednik/ca Vijeća

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj: 07-2-38- /19

Datum: 30.09.2019. godine